Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 1911/91 για την εφαρμογή των διατάξεων του κοινοτικού δικαίου στις Καναρίους Νήσους

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με τα άρθρα 5 και 6 του κανονισμού (ΕΟΚ) αριθ. 1911/91 του Συμβουλίου της 26ης Ιουνίου 1991 για την εφαρμογή των διατάξεων του κοινοτικού δικαίου στις Καναρίους Νήσους, στις 31 Δεκεμβρίου 2000 λήγει η μεταβατική περίοδος για την εισαγωγή του Κοινού Δασμολογίου και η μεταβατική περίοδος κατά την οποία επιτρέπεται στις ισπανικές αρχές να επιβάλλουν φόρο στην παραγωγή και στις εισαγωγές (APIM) στο σύνολο των εισαγόμενων προϊόντων και των προϊόντων που παράγονται στις Καναρίους Νήσους.

Τον Οκτώβριο και τον Νοέμβριο του 2000, οι ισπανικές αρχές ζήτησαν να παραταθούν οι μεταβατικές περίοδοι και τα μέτρα που θεσπίστηκαν δυνάμει του κανονισμού (ΕΟΚ) αριθ. 1911/91 του Συμβουλίου.

Σύμφωνα με τα έγγραφα που ήταν συνημμένα στην αίτηση, αν και η οικονομική κατάσταση στις Καναρίους Νήσους βελτιώθηκε κατά τη μεταβατική περίοδο, η πλήρης ένταξη της περιοχής θα οδηγήσει σε μείωση των βιομηχανικών και εμπορικών δραστηριοτήτων καθώς και της απασχόλησης στους διάφορους σχετικούς τομείς.

Στο σύντομο χρονικό διάστημα που ήταν διαθέσιμο, ωστόσο, δεν ήταν δυνατό να προσδιορισθούν όλες οι συνέπειες που θα είχε η κατάργηση ή τροποποίηση των υφιστάμενων μέτρων στην οικονομική και κοινωνική κατάσταση των Καναρίων Νήσων.

Συνεπώς, για να διασφαλιστεί στους σχετικούς οικονομικούς φορείς κάποια συνέχεια του νομικού πλαισίου που διέπει τις δραστηριότητές τους, πρέπει να παραταθούν οι μεταβατικές περίοδοι κατά ένα έτος. Η παράταση αυτή θα παράσχει επίσης στα μέρη που μετέχουν στη διαδικασία λήψης αποφάσεων αρκετό χρόνο για την εξεύρεση ικανοποιητικής λύσης για την Ισπανία και τις Καναρίους Νήσους αφού ληφθούν υπόψη οι στόχοι του άρθρου 299 παράγραφος 2 της συνθήκης.

2001/0038 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 1911/91 για την εφαρμογή των διατάξεων του κοινοτικού δικαίου στις Καναρίους Νήσους

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 25, παράγραφος 4, πρώτο εδάφιο,

την πρόταση της Επιτροπής [1],

[1] ΕΕ C , , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , , σ. .

τη γνώμη της Οικονομικής και Κοινωνικής Επιτροπής [3],

[3] ΕΕ C , , σ. .

τη γνώμη της Επιτροπής των Περιφερειών [4],

[4] ΕΕ C , , σ. .

Εκτιμώντας τα ακόλουθα:

(1) Το άρθρο 5, παράγραφος 1, του κανονισμού (ΕΟΚ) αριθ. 1911/91 του Συμβουλίου της 26ης Ιουνίου 1991 για την εφαρμογή των διατάξεων του κοινοτικού δικαίου στις Καναρίους Νήσους ορίζει ότι για μια μεταβατική περίοδο επιτρέπεται στις ισπανικές αρχές να επιβάλλουν φόρο στην παραγωγή και στις εισαγωγές (APIM) στο σύνολο των εισαγόμενων προϊόντων και των προϊόντων που παράγονται στις Καναρίους Νήσους.

(2) Το άρθρο 6, παράγραφος 1, του κανονισμού (ΕΟΚ) αριθ. 1911/91 καθορίζει μια μεταβατική περίοδο για την προοδευτική εισαγωγή του Κοινού Δασμολογίου (ΚΔ) στις Καναρίους Νήσους.

(3) Και οι δύο μεταβατικές περίοδοι λήγουν στις 31 Δεκεμβρίου 2000.

(4) Τον Οκτώβριο και τον Νοέμβριο του 2000, οι ισπανικές αρχές ζήτησαν να παραταθούν οι μεταβατικές περίοδοι και τα μέτρα που θεσπίστηκαν δυνάμει του κανονισμού (ΕΟΚ) αριθ. 1911/91.

(5) Σύμφωνα με τα έγγραφα που ήταν συνημμένα στην αίτηση, αν και η οικονομική κατάσταση στις Καναρίους Νήσους βελτιώθηκε κατά τη μεταβατική περίοδο, η πλήρης ένταξη της περιοχής θα οδηγήσει σε μείωση των βιομηχανικών και εμπορικών δραστηριοτήτων, καθώς και της απασχόλησης στους διάφορους σχετικούς τομείς.

(6) Στο σύντομο χρονικό διάστημα που ήταν διαθέσιμο, ωστόσο, δεν ήταν δυνατό να προσδιορισθούν όλες οι επιπτώσεις που θα είχε η λήξη ή η τροποποίηση των υφιστάμενων μέτρων στην οικονομική και κοινωνική κατάσταση των Καναρίων Νήσων.

(7) Συνεπώς, για να διασφαλισθεί στους σχετικούς οικονομικούς φορείς κάποια συνέχεια του νομικού πλαισίου που διέπει τις δραστηριότητές τους, πρέπει να παραταθούν οι μεταβατικές περίοδοι κατά ένα έτος.

(8) Μετά την ολοκλήρωση της αξιολόγησης που αναφέρθηκε πιο πάνω, η Επιτροπή θα υποβάλει, εάν είναι απαραίτητο, νέα πρόταση αφού ληφθούν υπόψη οι στόχοι του άρθρου 299 παράγραφος 2 της συνθήκης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 5, παράγραφοι 1 και 6, και στο άρθρο 6, παράγραφος 1, του κανονισμού (ΕΟΚ) αριθ. 1911/91 η ημερομηνία «31 Δεκεμβρίου 2000» αντικαθίσταται από την ημερομηνία «31 Δεκεμβρίου 2001».

Άρθρο 2

Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα των Ευρωπαϊκών Κοινοτήτων.

Eφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ //

// ΗΜΕΡΟΜΗΝΙΑ: 29.1.2001

1. // ΟΝΟΜΑΣΙΑ ΤΟΥ ΜΕΤΡΟΥ:

Πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 1911/91 για την εφαρμογή των διατάξεων του κοινοτικού δικαίου στις Καναρίους Νήσους.

2. // ΝΟΜΙΚΗ ΒΑΣΗ:

Την πράξη προσχώρησης της Ισπανίας και της Πορτογαλίας, και ιδίως το άρθρο 25, παράγραφος 4.

3. // ΣΤΟΧΟΙ ΤΟΥ ΜΕΤΡΟΥ:

Αυτή η πρόταση έχει σκοπό να παρατείνει προσωρινά για ένα έτος τους δασμούς και τις εξαιρέσεις που έχουν σχέση με το φόρο APIM (φόρο στην παραγωγή και στις εισαγωγές), την εφαρμογή των αυτόνομων αναστολών των δασμών του Κοινού Δασμολογίου και την μεταβατική περίοδο για την εισαγωγή των δασμών του Κοινού Δασμολογίου στις εισαγωγές ορισμένων προϊόντων στις Καναρίους Νήσους στο επίπεδο που ίσχυε την 31 Δεκεμβρίου 2000.

4. // ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Καμμία

Οι οικονομικές επιπτώσεις της πρότασης από τελωνειακή άποψη έχουν ήδη ληφθεί υπόψη στην τελική πρόταση COM (2000) 858 που υιοθετήθηκε από την Επιτροπή την 29η Δεκεμβρίου 2000.